Qoraqalpog'istonda 4 kishiga imtihonsiz “prava” olib bermoqchi bo'lgan avtomaktab xodimi ushlandi

Qoraqalpog'istonning Beruniy tumanida 4 kishiga imtihonsiz “prava” olib bermoqchi bo'lgan avtomaktab xodimi qo'lga olindi. Bu haqda Iqtisodiy jinoyatlarga qarshi kurashish departamenti axborot xizmati xabar berdi.
Ma'lum bo'lishicha, Bosh prokuratura huzuridagi departament hamda Dxxning Beruniy tumani bo'limlari tomonidan tezkor tadbir o'tkazilgan. “B.A.” MChJ o'rgatuvchi ustasi N.N. fuqaro Z.N.ga va uning 3 nafar tanishiga o'quv jarayonlariga umuman qatnashtirmasdan, imtihonlardan o'tkazib, haydovchilik guvohnomasini olib berishni va'da qilgan.
U buning evaziga 800 dollar va 16 million so'mni olgan vaqtida ashyoviy dalillar bilan ushlangan. Mazkur holat yuzasidan Jinoyat kodeksining 168-moddasi (Firibgarlik) va 211-moddasi (Pora berish) bilan jinoyat ishi qo'zg'atilib, tergov harakatlari o'tkazilmoqda.
Eslatib o'tamiz, avvalroq Namanganda “prava”si yo'q 18 yoshli yigit YPx xodimini urib ketgani haqida xabar berilgandi.